**Levänen** on kylä Taipalsaaren kunnassa, Etelä-Karjalassa. Levänen sijaitsee Taipalsaaren Kirkkosaaresta pohjoiseen Leväsensalmen pohjoispuolella mantereella, mutta osaa kylästä on myös Kirkkosaaren puolella. Leväsen ja Kirkkosaaren välillä olevan Pien-Saimaaseen kuuluvan Leväsensalmen yli kulkee pengerretty silta, jossa on veneaukko. Sillan yli kulkee Savilahdentie (Seututie 408), joka kulkee Taipalsaarelta Leväsen kylän halki kohti Savitaipaletta länteen. Leväsessä on useita maatiloja, sekä useita omarantaisia kesämökkejä. Kylän asukkaista moni työskentelee maataloudessa.

Leväsen naapurikyliä sen eteläpuolella ovat Kirkkosaaren puolella olevat Olkkolan ja Hovinmäen kylät. Leväsestä länteen Savilahdentietä kuljettaessa tie haarautuu etelään Haikolantieksi, jota pitkin kuljettaessa vastaan tulevat Haikolan ja Ukkolan kylät. Leväsen kylästä Savilahdentieltä taas pohjoiseen haarautuu Suolahdentie, joka kulkee kohti Taipalsaaren Peltoin kylää, jonka pohjoispuolella on Sillanmäen kylä ja Taipalsaaren ampuma-alue. Vesistösuhteista Leväsen etelä- ja lounaispuolella on Pien-Saimaan Laitsaarenselkä, ja itäpuolella Maaveden Suolahti sekä Piispalanselkä.

Leväsen itäosassa sijaitsee entinen Leväsen kansakoulu, joka toimi alakouluna vuoteen 2009 saakka. Koulutoiminnan päätyttyä rakennuksessa on toiminut muun muassa hotelli. Koulun pihalla toimii kyläläisten käytössä oleva jääkiekkokaukalo. Leväsensalmen länsipuolella Tikkaniemessä on myös yleinen uimaranta. Kylässä toimivia yhdistyksiä ovat ainakin Leväsen seudun kyläyhdistys ry ja Leväsen Metsästysyhdistys ry. Kyläyhdistys järjestää muun muassa onki- ja pilkkikilpailuja. Leväsen ja Peltoin kylät tekevät tiivistä yhteistyötä ja Leväsen seudun kyläyhdistys on esimerkiksi rakennuttanut Peltoin lintutornin vuonna 2020.

Leväsestä on noin 10 kilometrin matka Savilahdentietä kaakkoon Taipalsaaren kirkonkylälle, jossa sijaitsevat lähimmät palvelut kuten Taipalsaaren hyvinvointiasema, ruokakauppa ja esikoulu ja alakoulu. Kirkonkylältä vielä 4 km etelään sijaitsee Saimaanharju, jossa on kaksi ruokakauppaa, kirjasto, päiväkoti ja yläkoulu. Leväsestä on 25 kilometrin matka Lappeenrannan kaupunkiin, jossa sijaitsee monia työpaikkoja, palveluita, Etelä-Karjalan keskussairaala, Lappeenrannan rautatieasema ja toisen asteen oppilaitokset sekä kaksi korkeakoulua. Leväsestä noin 17 kilometriä länteen on myös Savitaipaleen keskusta, jossa on myös monia palveluita, kuten useita myymälöitä ja Savitaipaleen lukio.

Katso myös
----------

* Vehkataipale
* Merenlahti

Lähteet
-------

1. ↑  Taipalsaaren kylät: Leväsen seutu *kylat.ekarjala.fi*. Viitattu 20.7.2023.
2. ↑  Levänen maastokartalla *asiointi.maanmittauslaitos.fi*. Viitattu 20.7.2023.
3. ↑  Leväsen kylätoimikunta harmittelee koulun lakkauttamista *yle.fi*.  9.4.2009. Viitattu 20.7.2023.
4. ↑  Helmi Ruohio muutti perheensä kanssa kotikyläänsä Savitaipaleen Säänjärvelle, missä lapset ovat harvassa — Etelä-Karjalan kylillä seisoo tyhjiä kouluja ja rapistuvia kiekkokaukaloita, sillä lasten määrä on romahtanut 33 000:sta alle 19 000:een *esaimaa.fi*.  22.11.2018. Viitattu 20.7.2023.
5. ↑  Leväsen kylätapahtuma keskittyi heitettäviin esineisiin *esaimaa.fi*.  11.6.2016. Viitattu 20.7.2023.
6. ↑  Leväsen seudun kyläyhdistys ry: Kyläyhdistyksen toimintaa 2023 *kylat.ekarjala.fi*.  13.5.2023. Viitattu 20.7.2023.
7. ↑  Leväsen seudun kyläyhdistys ry: Peltoin lintutorni avattu 6.5.20 *kylat.ekarjala.fi*.  6.5.2020. Viitattu 20.7.2023.
8. ↑  Kasvatus ja koulutus *taipalsaari.fi*. Viitattu 20.7.2023.

Aiheesta muualla
----------------

* Leväsen seudun kyläyhdistys ry:n kotisivut
* Taipalsaaren kylät: Leväsen seutu
* Valokuvia ja mainintoja Leväsestä tiedonhakupalvelu Finnassa
* Leväsen seudun kyläyhdistys ry yhteisöpalvelu Facebookissa